**Ministru kabineta noteikumu projekta**

**"Noteikumi par Datu valsts inspekcijas direktora amatu" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Noteikumi par Datu valsts inspekcijas direktora amatu" (turpmāk – Projekts) mērķis ir skaidri noteikt Datu valsts inspekcijas (turpmāk – inspekcija) direktora amata pretendentu pieteikšanās, atlases un vērtēšanas, kā arī komisijas izveides, darbības un lēmumu pieņemšanas kārtību par inspekcijas direktora atbrīvošanu no amata. Projekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Fizisko personu datu apstrādes likuma (turpmāk – likums) 6. panta trešā daļa un 9. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 6. panta pirmā daļa noteic, ka inspekcijas direktoru pēc Ministru kabineta izveidotas komisijas ieteikuma uz pieciem gadiem amatā ieceļ Ministru kabinets.  Likuma 6. panta trešajā daļā ir dots deleģējums Ministru kabinetam noteikt inspekcijas direktora amata pretendentu pieteikšanās nosacījumus un kārtību, kā arī pretendentu atlases un vērtēšanas kārtību. Savukārt likuma 9. panta otrajā daļā Ministru kabinetam ir dots deleģējums noteikt komisijas izveides, darbības un lēmumu pieņemšanas kārtību inspekcijas direktora atbrīvošanai no amata.  Līdz 2018. gada 4. jūlijam inspekcijas direktoru amatā iecēla Ministru kabinets pēc tieslietu ministra priekšlikuma, saskaņā ar Fizisko personu datu aizsardzības likuma 29. pantā noteikto (zaudējis spēku 2018. gada 4. jūlijā, stājoties spēkā Fizisko personu datu apstrādes likumam).  **Komisijas darbība**  Projekts paredz, ka pretendentu izvērtēšanai tiek izveidota attiecīga komisija. Tā pati komisija izvērtē arī pēc tieslietu ministra ierosinājuma jautājumu par inspekcijas direktora atbrīvošanu no amata. Atbilstoši likuma 6. panta ceturtajai daļai komisiju vada Valsts kancelejas direktors, komisijas sastāvā ir Valsts kancelejas direktors, tieslietu ministrs, tiesībsargs un Drošības policijas priekšnieks. Inspekcijas direktora amata pretendentu atlasē ar padomdevēja tiesībām piedalās ne vairāk kā trīs tādu biedrību un nodibinājumu pilnvaroti pārstāvji, kuras darbojas cilvēktiesību vai datu aizsardzības jomā.  Projektā noteikta kārtība, kādā komisijas vadītājs paziņo un sasauc komisijas sēdes, to norises kārtība un kārtība, kādā tiek pieņemti komisijas lēmumi, kā arī noteiktas komisijas tiesības pieaicināt ekspertus, kuru sniegtajam viedoklim ir ieteikuma raksturs, un pieprasīt informāciju no kompetentajām institūcijām.  **Konkursa izsludināšana un pretendentu iesniedzamie dokumenti**  Atklātu konkursu uz vakanto inspekcijas direktora amatu (turpmāk – konkurss) izsludina Ministru kabinets. Projekts paredz, ka pretendentu pieteikumu iesniegšanai nosaka 20 darbdienu ilgu termiņu.  Projekts paredz, ka konkurss notiek divās kārtās un ietver pretendentu atlasi atbilstoši vispārīgām noteiktajām obligātajām prasībām, kas izvirzāmas valsts pārvaldes iestādes vadītāja amatam, kā arī pretendenta kvalifikācijas un amatam nepieciešamās pieredzes un zināšanu izvērtēšanu.  Prasības inspekcijas direktora amatam ir noteiktas likuma 7. pantā - par inspekcijas direktoru var būt persona, kura atbilst [Valsts civildienesta likumā](https://likumi.lv/ta/id/10944-valsts-civildienesta-likums) noteiktajām obligātajām ierēdņa amata prasībām un:  1) ir ar nevainojamu reputāciju;  2) pārvalda vismaz divas svešvalodas;  3) ieguvusi inspekcijas uzdevumu veikšanai atbilstošu profesionālo kvalifikāciju un praktisko darba pieredzi datu aizsardzības jomā un vadītāja amatā;  4) ir tiesīga saņemt speciālo atļauju pieejai valsts noslēpumam;  5) nav ieguvusi parādnieka statusu saskaņā ar [Uzturlīdzekļu garantiju fonda likumu](https://likumi.lv/ta/id/287534-uzturlidzeklu-garantiju-fonda-likums);  6) kurai nav pasludināts fiziskās personas maksātnespējas process vai no tā izbeigšanas dienas ir pagājuši pieci gadi.  Ņemot vērā minēto, Projekts paredz, ka piesakoties konkursam, pretendents iesniedz Valsts kancelejā šādus dokumentus:  1. pieteikuma vēstuli dalībai konkursā, norādot motivāciju un redzējumu par inspekcijas darbības prioritātēm, attīstību un fizisko personu datu uzraudzības pasākumu pilnveidošanu Latvijā;  2. dzīvesgaitas aprakstu atbilstoši *Europass* *CV* standartam;  3. vismaz divas atsauksmes no iepriekšējām darbavietām (norādot atsauksmes sniedzēju), kurās tas strādājis pēdējo triju gadu laikā. Ja pretendents pēdējo triju gadu laikā ir strādājis tikai vienā darbavietā, iesniedz vienu atsauksmi;  4. pašrocīgi aizpildītu aptaujas lapu saskaņā ar Ministru kabineta 2004. gada 6. janvāra noteikumu Nr. 21 "Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi" prasībām. Pretendents pašrocīgi aizpildīto aptaujas lapu un pašrocīgi rakstītu autobiogrāfiju ievieto atsevišķā slēgtā aploksnē un iesniedz Valsts kancelejā personīgi, uz aploksnes norādot "Aptaujas lapa".  Ja nepieciešams, komisija ir tiesīga lūgt pretendentu uzrādīt vai iesniegt citus dokumentus vai sniegt papildu informāciju pretendenta atbilstības pārbaudes nodrošināšanai.  **Konkursa pirmās kārtas norise**  Konkursa pirmajā kārtā komisija izvērtē pretendentu iesniegtos dokumentus un Satversmes aizsardzības biroja sniegto atzinumu par pretendenta atbilstību likumā "Par valsts noslēpumu" noteiktajām prasībām, lai saņemtu speciālo atļauju pieejai valsts noslēpumam. Komisija pārbauda pretendentu iesniegtās informācijas atbilstību inspekcijas direktoram noteiktajām obligātajām prasībām, ja nepieciešams, pieprasot papildu informāciju arī no kompetentajām institūcijām.  Projekts paredz, ka, izvērtējot pretendenta iesniegtos dokumentus vai valodu prasmju novērtējumu, komisija, šaubu gadījumā par pretendenta svešvalodu zināšanām, var nosūtīt pretendentu svešvalodu zināšanu pārbaudei uz izglītības iestādi vai komercsabiedrību, kura Latvijas Republikā nodrošina licencētu izglītības programmu svešvalodu apguvē un nosaka termiņu, kādā pretendentam jāiesniedz dokuments, kas apliecina viņa svešvalodu zināšanu pārbaudes rezultātus.  Izvērtējot pretendentu atbilstību likumā inspekcijas direktoram noteiktajām obligātajām prasībām, komisija pieņem lēmumu konkursa otrajai kārtai virzīt vienu vai vairākus pretendentus. Konkursa komisijas vadītājs vienas darbdienas laikā par to rakstiski informē Ministru kabinetu un piecu darbdienu laikā – katru pretendentu.  Pretendenti, kuri neatbilst inspekcijas direktoram noteiktajām obligātajām prasībām, tiek noraidīti.  Ja, izvērtējot pretendentu atbilstību inspekcijas direktoram noteiktajām obligātajām prasībām, komisija pieņem lēmumu noraidīt visus pretendentus, tā lemj par konkursa izbeigšanu vai komisijas vadītājs iesaka Ministru kabinetam atkārtoti izsludināt konkursu.  Komisijas vadītājs, informējot Ministru kabinetu un pretendentus par pieņemto lēmumu, pievieno skaidrojumu par katras noraidīšanas iemesliem atbilstoši inspekcijas direktora noteiktajām obligātajām prasībām.  **Konkursa otrās kārtas norise**  Otrās kārtas ietvaros komisija padziļināti izvērtē uz konkursa otro kārtu izvirzīto pretendentu kvalifikāciju, amatam nepieciešamo pieredzi, zināšanas un kompetences, veic pārrunas ar pretendentiem un lūdz pretendentus mutvārdos sniegt savu redzējumu par inspekcijas darbības prioritātēm, attīstību un fizisko personu datu uzraudzības pasākumu pilnveidošanu Latvijā.  Kompetenču novērtējums tiek veikts atbilstoši Ministru kabineta 2015. gada 9. jūnija noteikumiem Nr. 293 "Valsts tiešās pārvaldes iestāžu vadītāju atlases kārtība".  Katra pretendenta vērtēšana konkursa otrajā kārtā notiek saskaņā ar Projekta pielikumā noteikto vērtēšanas metodi un kritērijiem.  Pēc visu pretendentu izvērtēšanas komisija pieņem lēmumu iesniegt Ministru kabinetam priekšlikumu par pretendenta kandidatūras virzīšanu apstiprināšanai Ministru kabineta sēdē vai ieteikt Ministru prezidentam atkārtoti izsludināt konkursu, ja tiek noraidīti visi pretendenti.  Apstiprināšanai Ministru kabineta sēdē tiek virzīts pretendents, kurš kopējā vērtējumā ieguvis visvairāk punktu.  Komisijas vadītājs rakstiski informē Ministru kabinetu un katru pretendentu par komisijas lēmumu.  **Komisijas lēmuma pieņemšanas kārtība inspekcijas direktora atbrīvošanai no amata**  Likuma 9. pants paredz inspekcijas direktora atbrīvošanu no amata pirms viņa pilnvaru termiņa beigām, ja viņš:  1) ir ievēlēts vai iecelts amatā, kas nav savienojams ar inspekcijas direktora amatu;  2) pildot savus pienākumus, ir pieļāvis tīšu likumpārkāpumu vai nolaidību un tādējādi radījis būtisku kaitējumu valstij vai personai;  3) nav ievērojis likumā "[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba)" noteiktos ierobežojumus un aizliegumus un tādējādi radījis kaitējumu valstij vai personai;  4) neatbilst inspekcijas direktora amatam izvirzītajām prasībām;  5) nespēj pildīt amata pienākumus veselības stāvokļa dēļ;  6) bez attaisnojoša iemesla nepilda savus pienākumus.  Turklāt likums paredz, ka jautājumu par inspekcijas direktora atbrīvošanu no amata pēc tieslietu ministra ierosinājuma izvērtē likuma [6. panta](https://likumi.lv/ta/id/300099#p6) ceturtajā daļā minētā komisija. Ja komisija konstatē, ka pastāv kāds no šā panta pirmajā daļā noteiktajiem pamatiem inspekcijas direktora atbrīvošanai no amata, tā sagatavo attiecīgu lēmumu un nosūta to Ministru kabinetam.  Tādējādi komisija ir tiesīga izvērtēt arī jautājumu par inspekcijas direktora atbrīvošanu no amata.  Projekts paredz, ka, lai izvērtētu jautājumu par inspekcijas direktora atbrīvošanu no amata, komisija ir tiesīga pieprasīt no kompetentajām institūcijām un inspekcijas direktora informāciju, kas nepieciešama atbrīvošanai no amata minēto pamatu izvērtēšanai, kā arī nepieciešamības gadījumā pieaicināt ekspertus un uzklausīt inspekcijas direktoru.  Izvērtējot jautājumu par inspekcijas direktora atbrīvošanu no amata komisija pieņem lēmumu iesniegt Ministru kabinetam priekšlikumu par inspekcijas direktora atbrīvošanu no amata izskatīšanai Ministru kabinetā, vai informē tieslietu ministru par pamatu neesamību inspekcijas direktora atbrīvošanai no amata.  Pēc attiecīgā lēmuma pieņemšanas komisija par to rakstiski informē Ministru kabinetu un inspekcijas direktoru.  Pamatojoties uz Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasībām, visus iegūtos personas datus komisijas vajadzībām apstrādā tikai komisijas darbības nodrošināšanas mērķim (komisijas lēmuma pieņemšanai) un tam izbeidzoties, iegūtie dati tiks nodoti Valsts kancelejai tikai lietvedības un arhivēšanas normatīvo aktu izpildes nodrošināšanai, kam izbeidzoties, attiecīgie dati tiks neatgriezeniski dzēsti. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, inspekcija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Potenciālie inspekcijas direktora amata pretendenti, Valsts kancelejas direktors, tieslietu ministrs, tiesībsargs, Drošības policijas priekšnieks, biedrības un nodibinājumi, kas darbojas cilvēktiesību vai datu aizsardzības jomā, Satversmes aizsardzības birojs. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvās izmaksas pretendentiem nemainās, jo iesniedzamo dokumentu apjoms arī nemainās. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** | |
| Projekts šo jomu neskar. | |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. novembrī informācija par Projektu un sabiedrības līdzdalības iespējām izstrādes procesā tika publicēta Tieslietu ministrijas un Ministru kabineta interneta tīmekļvietnē un interesenti tika aicināti sniegt viedokli līdz 2018. gada 14. decembrim. |
| 2. | Sabiedrības līdzdalība projekta izstrādē | Sabiedrības līdzdalībai tika pieaicināta Latvijas Sertificēto personu datu aizsardzības speciālistu asociācija viedokļa sniegšanai. Sabiedrības pārstāvjiem bija iespēja rakstveidā sniegt viedokļus par Tieslietu ministrijas un Ministru kabineta tīmekļa vietnē ievietoto projektu - <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-datu-valsts-inspekcijas-dir>; <https://mk.gov.lv/content/ministru-kabineta-diskusiju-dokumenti>; publicēts 2018. gada 29. novembrī. |
| 3. | Sabiedrības līdzdalības rezultāti | Par Projektu neviens viedoklis saņemts netika. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Valsts kanceleja, atbilstoši Projektā noteiktajam un Valsts pārvaldes iekārtas likumā noteiktiem pienākumiem. Funkcijas un uzdevumi Projektā netiek paplašināti vai sašaurināti, bet konkretizēti atbilstoši Fizisko personu datu apstrādes likumā noteiktajai kārtībai. Institūcijai pieejamos cilvēkresursus ietekmē nenozīmīgi, tikai tiktāl, ciktāl tiek ieviesta speciāla procedūras norise tieši inspekcijas direktora amata konkursa nodrošināšanai. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Gulbe 67046135

[viktorija.gulbe@tm.gov.lv](mailto:viktorija.gulbe@tm.gov.lv)